Vakbond eis ommekeer oor Walus se paroolJanusz Walus (Foto: Twitter) Die polisievakbond Popcru sê dit is ŉ skreiende skande dat die “onberouvolle moordenaar van Chris Hani” op parool vrygelaat word en eis nou dat dié besluit omgekeer word. “As ŉ demokratiese staat is dit ŉ skande dat Janusz Walus vrygelaat word,” sê Zizamele Cebekhulu-Makhaza, president van Popcru. “Ek doen ŉ beroep op die Konstitusionele Hof om hierdie besluit om te keer en die regering die geleentheid te gee om saam met die regbank oor die besluit te herbesin.” Die Konstitusionele Hof het verlede maand, ná vele mislukte paroolaansoeke, die 69-jarige Poolse immigrant se parool toegestaan. Hy is reeds 28 jaar lank agter tralies. Die hof se besluit het groot teenkanting veroorsaak en Walus se vrylating is gekelder toe ŉ medegevangene hom verlede week met ŉ skerp voorwerp in die tronk gesteek het. Daar was ook betogings teen sy vrylating. Hoewel Walus binne tien dae ná die uitspraak vrygelaat moes word, het die departement van korrektiewe dienste (DKD) verlede week gesê dat hy vrygelaat sal word sodra ŉ mediese span dit goedkeur. Maroela Media het ŉ navraag aan die DKD gestuur oor wanneer Walus na verwagting vrygelaat sal word en wag nog op terugvoer. Intussen sê Cebekhulu-Makhaza dat sy onverpoos sal baklei om Walus in die tronk te hou. “Ek is geskok en ontsteld oor hierdie besluit en beaam die pleidooie van die SAKP om dit te heroorweeg.” Volgens haar het Walus en sy medebeskuldigde, Clive Derby-Lewis, nooit die volle waarheid vertel oor hul planne om Hani, voormalige leier van SAKP, te vermoor nie. “Die twee het hul voorneme uitgespreek om die land in ŉ rasseoorlog te wikkel om sodoende die versoeningsprogram voor die eerste demokratiese verkiesing in 1994 te laat ontspoor,” sê Cebekhulu-Makhaza. “Ek doen dus ŉ beroep op die regering om in te gryp en samesprekings met die regbank te voer oor die besluit.” Popcru voer ook aan dat Hani se weduwee, Limpho Hani, nie “behoorlik geraadpleeg en ingelig” is oor die paroolaansoek nie. Sy het die hof se besluit om Walus op parool vry te laat vroeër as diabolies bestempel.